b'\n_START_ARTICLE_\nKarl Liebknecht\n_START_SECTION_\nBiografija\n_START_PARAGRAPH_\nT\xc4\x97vas Vokietijos socialdemokrat\xc5\xb3 partijos k\xc5\xabr\xc4\x97jas Vilhelmas Lybknechtas. Studijavo teis\xc4\x99 ir politin\xc4\x97 ekonomij\xc4\x85 Leipcigo ir Berlyno universitetuose._NEWLINE_Nuo 1900 m. Vokietijos socialdemokrat\xc5\xb3 partijos narys, aktyvus II internacionalo veik\xc4\x97jas. 1907\xe2\x80\x931908 m. kalintas d\xc4\x97l straipsni\xc5\xb3 prie\xc5\xa1 Vokietijos militarizm\xc4\x85. Dar b\xc5\xabdamas kal\xc4\x97jime 1908 m. tapo Pr\xc5\xabsijos landtago deputatu. Nuo 1912 m. Reichstago deputatas; nepritar\xc4\x97 Vokietijos dalyvavimui Pirmajame pasauliniame kare, pasisak\xc4\x97 prie\xc5\xa1 karo kreditus. Socialdemokrat\xc5\xb3 partijoje su Roza Liuksemburg \xc4\xafk\xc5\xabr\xc4\x97 radikali\xc4\x85 Spartako s\xc4\x85jung\xc4\x85, straipsniuose Spartako (Spartacus) slapyvard\xc5\xbeiu kviet\xc4\x97 \xc4\xaf revoliucin\xc4\x99 kov\xc4\x85 prie\xc5\xa1 vyriausyb\xc4\x99, u\xc5\xbe karo pabaig\xc4\x85. 1916 m. pa\xc5\xa1alintas i\xc5\xa1 socialdemokrat\xc5\xb3 partijos. Tais pa\xc4\x8diais metais suimtas. 1918 m. spalio m\xc4\x97n. amnestuotas._NEWLINE_Oponavo 1918 m. lapkri\xc4\x8dio m\xc4\x97n. sudarytai socialdemokrat\xc5\xb3 vyriausybei, kviet\xc4\x97 sukilti. 1919 m. sausio 1 d. su kitais \xc4\xafk\xc5\xabr\xc4\x97 Vokietijos komunist\xc5\xb3 partij\xc4\x85. 1919 m. sausio m\xc4\x97n. Berlyne prasid\xc4\x97j\xc4\x99s Spartakinink\xc5\xb3 sukilimas buvo nes\xc4\x97kmingas. Jis ir Roza Liuksemburg vyriausyb\xc4\x97s pus\xc4\x97je kovojusi\xc5\xb3 savanori\xc5\xb3 suimti ir nu\xc5\xa1auti kaip neva bandantys pab\xc4\x97gti.'